मेरठ. पल्लवपुरम में पूर्व जिला पंचायत सदस्या की बहू भावना की हत्या के मामले में गलत नामजदगी का आरोप लगाते हुए दौराला और जमालपुर गांव के ग्रामीणों ने सोमवार को पुलिस ऑफिस पर प्रदर्शन कर हंगामा किया। ग्रामीणों का कहना था कि पल्लवपुरम में पूर्व जिला पंचायत सदस्या की बहू की हत्या में जिन लोगों को नामजद किया गया गया है उन्हें राजनीतिक द्वेष के कारण बेकसूर फंसाया जा रहा है। ग्रामीणों का एक प्रतिनिधिमंडल इस मामले में एसएसपी डीसी दूबे से मिला और निष्पक्ष जांच कर कार्रवाई की मांग की। एसएसपी ने ग्रामीणों को निष्पक्ष उचित कार्रवाई का भरोसा दिया है।
नरेंद्र हत्याकांड के गवाह भी किए नामजद
ग्रामीणों का कहना है कि पल्लवपुरम फेस-2 में पूर्व जिला पंचायत सदस्या पूनम चौधरी की बहू भावना की हत्या और उनके बेटे प्रशांत के घायल होने के मामले में उन लोगों को भी नामजद कर दिया गया जो नरेंद्र हत्या कांड में गवाह थे। नरेंद्र की हत्या में पूनम चौधरी का पति ब्रजवीर उर्फ मुन्नू नामजद किया गया था। मुन्नू इस समय जेल में है। ग्रामीणों का आरोप है कि मुन्नू ने करीब दो वर्ष पहले जयवीर पर कातिलाना हमला किया था। दौराला में हुई कृष्णपाल की हत्या में भी मुन्नू का नाम आया था, जबकि गन्ना समिति चुनाव के दौरान नरेंद्र की गोली मारकर हत्या कर दी थी।
एसपी सिटी कर रहे हैं जांच
भावना की हत्या में मुन्नू के परिजनों ने पूर्व ब्लाक प्रमुख राहुल देव समेत पांच लोगों को नामजद किया है। राहुल देव के पिता बलराज ने बताया कि राजनीतिक द्वेष के चलते उनके बेटे का नाम मुकदमे में लिखवाया गया है। घटना के दिन उनका बेटा घर पर था। पुलिस ने रात में ही उनके बेटे को सोते हुए घर से उठा लिया था। एसएसपी ने बताया कि इस पूरे मामले की जांच एसपी सिटी ओमप्रकाश कर रहे हैं। जांच में आए तथ्यों के आधार पर ही आगे की कार्रवाई की जाएगी।
प्रदर्शन में शामिल रही महिलाएं
गलत नामजदगी को लेकर पुलिस ऑफिस पर प्रदर्शन करने वालों में महिलाओं की संख्या भी काफी थी। हंगामे को देखते हुए एसएसपी ने चेतावनी दी कि यदि हंगामा बंद नहीं किया तो वह कड़ी कार्रवाई करेंगे। इस दौरान प्रदर्शन करने वालों में कोमल, सनोज, वेदपाल, विनोद, सचिन, संदीप, अमित, कपिल आदि शामिल रहे। वहीं, दूसरी ओर पीड़ित पक्ष का आरोप है कि यदि पुलिस ने निष्पक्ष कार्रवाई नहीं की तो वह कोई भी कदम उठाने के लिए मजबूर होंगे।
आगे की स्लाइड्स में देखिए, फोटोज:
hin_Deva hin_Deva hin_Deva hin_Deva hin_Deva hin_Deva hin_Deva hin_Deva